《上翰林学士曼硕揭公三斯二十韵》
元代·周巽

乾坤钟秀气，河汉见奎光。今代斯文主，名公硕德昌。

总裁修国斯，特命正皇纲。身在云霄上，亲依日月傍。

大才司马富，直笔董狐良。运属辽金绝，统承南宋亡。

权衡在掌握，正闰系纲常。前席频垂问，当廷赖主张。

陶镕金在冶，追琢玉成章。中使频颁食，初筵许拜尝。

八珍兼上味，九酝酌天浆。夜送金莲炬，朝回白玉堂。

高怀散春旭，清气洒秋霜。天厩来龙马，金台鸣凤凰。

诸生惭蹇劣，万里看翱翔。每诵高邮句，遥思翰墨场。

参陪隔霄壤，感激裂肝肠。鹗荐如堪待，鸿书幸寄将。

悠悠燕树远，漠漠楚云长。但愿持明鉴，高悬照八荒。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。